Viggo Ree kom til verden på gården Søndre Skaveren i Nordre Osen i Åmot i Østerdalen – ved den nordøstre bredden av Osensjøen. Der fikk han være med i fjøset fra han kunne gå. Dyrene på gården opptok ham i betydelig grad, og fra halvannet års alder begynte han å tegne. Mesteparten av det han tegnet var dyr, både husdyr og annen fauna inspirert av naturbøker han fikk av familiemedlemmer. Hans foreldre tok vare på alle tegningene utført gjennom de første seks leveårene. Sommeren 1956 flyttet familien til Deset, snaue 20 km lenger vest i Åmot kommune. Her begynte han i 1. klasse på Deset skole denne høsten. I 1958 flyttet familien til Jeløy i Moss, der Viggo Ree begynte i 3. klasse på Jeløy skole. Han fortsatte på Moss folkeskole (Hoppern skole på Jeløy), og ble ferdig i 7. klasse i 1963. Deretter ble det tre år på Moss Realskole (Bytårnet skole). Under gymnasietiden fra høsten 1966 ble Ree med i Moss Feltbiologiske Ungdomsforening (lokalavdeling av Norges Feltbiologiske Ungdomsforening – senere Natur og Ungdom), hvor han var formann i 1967–1968. Han tok examen artium på Moss gymnas i 1970 (med forbedring under militærtjenesten i 1972). Ree har kunstutdannelse fra Statens håndverks- og kunstindustriskole i Oslo, hvor han var student ved grafisk avdelings boklinje og i radérklassen i perioden 1976–1980. Viggo Ree har hatt eget grafikkverksted fra 1981.